**Pressemeddelelse**

***Harald Moltke Nordlysets Maler • Painter of the Aurora***

**Når kunsten og naturen mødes – ekspeditionsmalerier af nordlysets inderste væsen.**

**En ny, enestående bog om en række internationalt kendte og anerkendte malerier.**

Kunstmaleren greve Harald Moltke (1871-1960) regnes med rette for en af Danmarks betydeligste ekspeditionsmalere. I 1899 udsendte Danmarks Meteorologiske Institut (DMI) en nordlysekspedition til Island under ledelse af direktør Adam Paulsen. Her deltog Harald Moltke sammen den unge fysiker Dan la Cour. Moltkes opgave var at afbilde de observerede nordlys. Ekspeditionsholdet opførte stationsbygningen *Aurora* i udkanten af Akureyri og indrettede desuden en observationspost på bjergtoppen *Sulur*. Her kunne Moltke sidde om natten og i det svage lys skitsere de forunderlige nordlys for så den næste morgen i dagslyset at male nordlysene med største akkuratesse.

Med de opsigtsvækkende resultater fra den meget vellykkede ekspedition til Island gik Adam Paulsen i gang med forberedelserne til endnu en nordlysekspedition. Denne gang til Utsjoki i Finland med Dan la Cour som leder. Harald Moltke var med for igen at gengive de observerede nordlys i sine malerier.

I Island og Finland malede Moltke med dyb indlevelse 26 helt enestående nordlysbilleder. Bogen præsenterer ikke bare alle malerierne, men beskriver også deres baggrund og tilblivelse og giver et indblik i et stykke spændende dansk ekspeditionshistorie. Bogen, som er udgivet i samarbejde med DMI, gengiver ikke kun alle 26 nordlysmalerier, men også en serie fremragende portrætter udført af Moltke, samt en lang række fotografier fra ekspeditionerne. Teksten er skrevet på dansk og engelsk sideløbende. Billederne hænger til daglig på DMI, og er ikke offentligt tilgængelige. De udstilles dog ved særlige lejligheder, fx kan 5 af dem indtil 26.2.2012 ses på Fuglsang Kunstmuseum og på Fyns Kunstmuseum fra 15.3. til 15.6.2012.

Bogens forfatter, civilingeniør Peter Stauning, har siden 1965 foretaget geofysiske obser-vationer knyttet til nordlysene fra bl.a. Grønland, Island og Svalbard. Stauning var fra starten med i gruppen bag den første danske satellit, Ørsted, og var videnskabelig projektleder for satellitten fra 2001 til sin pensionering i 2009. Ved siden af sin omfattende videnskabelige aktivitet har Peter Stauning skrevet mange populærvidenskabelige artikler og holdt mange foredrag om solaktivitet, magnetiske forstyrrelser og nordlys. Stauning er nu tilknyttet DMI som forsker emeritus.

**Titel:** Harald Moltke

Nordlysets Maler • Painter of the Aurora

**Forfatter:** Peter Stauning

**ISBN:** 978-87-993384-3-6

**Vejledende udsalgspris:** 295 DKK inkl. moms

216 sider

På *forlagetepsilon.dk* under *Presse* findes udvalgte sider fra bogen og forsiden som højopløselige filer samt pressemeddelelsen som Word-dokument.

**Yderligere information kan fås ved henvendelse til:**

Lone Bruun, kontakt@forlagetepsilon.dk; tlf.: 21 75 75 81